b'\n_START_ARTICLE_\nCampari\n_START_PARAGRAPH_\nCampari er en alkoholholdig aperitiff som produseres av Gruppo Campari. Den ble f\xc3\xb8rste gang laget i 1860. Den har fra 20,5 til 28% alkohol, avhengig av hvilket land man kj\xc3\xb8per den. Den best\xc3\xa5r av forskjellige r\xc3\xb8tter, krydderurter, krydderier og frukter som er blandet med destillert vann og etanol (sprit). Den brukes mest i cocktailer eller blandet med soda. Drikken er en type bitter, og har en dyp, r\xc3\xb8d farge.\n_START_SECTION_\nHistorie\n_START_PARAGRAPH_\nCamparis historie starter i 1860, da den ble oppfunnet av Gaspare Campari i Novara i Italia. Han ga drikken f\xc3\xb8rst navnet Bitter Uso Olanda. Den originale oppskriften er fortsatt i bruk, men er hemmelig, og er kjent av bare noen f\xc3\xa5 personer. Noen kilder sier ogs\xc3\xa5 at kun \xc3\xa9n person kjenner hele oppskriften, mens en liten gruppe mennesker kjenner deler av den. Den ble opprinnelig farget med karmin, som ble utvunnet fra cochenillelusen, som ga drikken den distinkte r\xc3\xb8dfargen._NEWLINE_Den 7. januar 1889 ble den f\xc3\xb8rste reklamen for Campari trykket i avisen Corriere della Sera, den ledende avisen i Italia._NEWLINE_I 1904 \xc3\xa5pnet den f\xc3\xb8rste fabrikken for produksjon av Campari, i Sesto San Giovanni, som ligger i n\xc3\xa6rheten av Milano. Selskapet krevde da at barer som solgte Campari m\xc3\xa5tte ha en plakat med Campari Bitters synlig. Dette bidro til \xc3\xa5 \xc3\xb8ke omsetningen av Campari. Da Davide Campari, Gaspare Camparis s\xc3\xb8nn, ledet selskapet, begynte de ogs\xc3\xa5 eksport av drikken; f\xc3\xb8rst til Nice, senere ogs\xc3\xa5 til andre land. Campari eksporteres i dag til over 190 land, der Italia, Brasil, Tyskland, Belgia og Frankrike var de st\xc3\xb8rste markedene i 2009._NEWLINE_I Italia selges Campari ogs\xc3\xa5 ferdig blandet med soda, under navnet Campari Soda. Denne drikken har 10% alkoholprosent, og flasken ble designet av Fortunato Depero in 1932.'